Covid-19-statistieke: Dodetal steek 85 000-merk verbyArgieffoto bloot ter illustrasie. (Foto: Elmond Jiyane/GCIS) Die Nasionale Instituut vir Oordraagbare Siektes (Nios) sê die land se getal Covid-19-infeksies neig deurgaans afwaarts. Nog 2 640 bevestigde gevalle van die koronavirus is egter sedert die Nios se vorige verslag aangemeld terwyl nog 125 pasiënte weens die virus gesterf het. Dit bring die land se dodetal op 85 002 te staan met 2 860 835 bevestigde gevalle tot op hede. Die jongste toename in infeksies verteenwoordig ’n positiwiteitskoers van 10,4%. Dit beteken dat een uit elke tien toetse in dié stadium positief terugkom. Volgens die Nios is die getal nuwe infeksies minder as die dag tevore (3 961) en minder as die gemiddelde getal nuwe gevalle per dag gedurende die sewe voorafgaande dae (5 254). Daar is tans 104 511 aktiewe gevalle van Covid-19 in Suid-Afrika en tot dusver het 2 671 322 mense van die virus herstel. Die Oos-Kaap is in dié stadium verantwoordelik vir die meerderheid nuwe gevalle (33%) gevolg deur KwaZulu-Natal (23%) en die Vrystaat (10%). Die Wes-Kaap en Noord-Kaap het elk 9% van die nuwe gevalle aangemeld gevolg deur Mpumalanga (7%). Gauteng is tans verantwoordelik vir 6% van nuwe gevalle en die Noordwes op sy beurt vir 4% van nuwe gevalle. Slegs 1% van die nuwe infeksies is in Limpopo aangemeld. Nog 163 Covid-19-pasiënte is intussen in ’n hospitaal in Suid-Afrika opgeneem. Dit beteken 10 140 mense word tans vir Covid-19 in hospitale landwyd behandel. Nog 217 752 inentings is intussen toegedien. Byna 15 miljoen mense is tot dusver teen die koronavirus ingeënt.